ORDE do 1 de decembro de 2006 pola que se aproba definitivamente a modificación puntual número 4 do Plan Xeral de Ordenación Municipal de Ourense.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 21/12/2006

O Concello de Ourense remite o proxecto de modificación puntual de referencia para a súa aprobación definitiva, de conformidade co previsto no artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. O Concello de Ourense dispón de Plan Xeral de Ordenación Municipal, aprobado definitivamente o 29-4-2003.
2. Con data do 30-5-2005, a Dirección Xeral de Urbanismo emitíu un informe previo á aprobación inicial, ao abeiro do artigo 85.1º da Lei 9/2002.
3. O Concello Pleno en sesión do 1-7-2005, aprobou inicialmente a modificación puntual nº 4 do PXOM, que foi sometida a información pública mediante anuncios publicados no DOG do 12-8-2005 e en dous diarios de maior circulación na provincia, presentándose unha única alegación. O Pleno da Corporación, por unanimidade, en sesión do 4-11-2005, acordou desestimar a alegación presentada, aprobar provisionalmente a modificación do plan xeral e remitir o expediente completo á consellería para a súa aprobación definitiva.
4. Con data do 20-2-2006, a conselleira de Política Territorial, Obras Públicas e Transportes ditou unha orde por medio da cal resolveu suspender a aprobación definitiva da modificación puntual, de conformidade co artigo 85.5º b) da Lei 9/2002, co obxecto de que se reparasen as deficiencias sinaladas na propia orde e se elevase novamente o proxecto para a súa aprobación definitiva.
5. Segundo consta na documentación remitida, o Concello Pleno aprobou, con data do 5-5-2006, o documento refundido da modificación puntual nº 4.
6. Con data do 30-5-2006 recíbese na consellería o expediente da modificación, remitido polo Concello de Ourense para ser sometido primeiramente á Comisión Superior de Urbanismo de Galicia e posteriormente para a súa aprobación definitiva.
7. Por afectar á estrada autonómica OU-105, a Dirección Xeral de Obras Públicas emitiu informes de datas 19-6-2006 e 28-11-2006. Neste último indícase a procedencia de reducir, nun proxecto de reordenación de accesos, o número de vías que acometen a glorieta prevista na citada estrada.
8. O proxecto foi sometido á Comisión Superior de Urbanismo de Galicia que, na súa sesión do 26-7-2006, emitíu informe favorable.
9. Con data do 2-11-2006, o director xeral de Desenvolvemento Sostible emitíu un informe que conclúe que a modificación puntual nº 4 do Plan Xeral de Ordenación Municipal de Ourense non precisa someterse ao procedemento de avaliación ambiental estratéxica.
10. O proxecto que se somete a aprobación definitiva está elaborado polos técnicos municipais, datado en abril de 2006, e está identificado coas oportunas dilixencias de aprobación en sesión plenaria do 5-5-2006.
II. Consideracións e fundamentación.
II.1. A Dirección Xeral de Urbanismo eleva un informe-proposta en que se expresa o seguinte:
1. O proxecto axusta a delimitación do ámbito que se reclasifica de solo de núcleo rural e solo urbanizable a solo urbano, incorporando a xustificación dos cambios de clasificación e os planos de información sobre redes de servizos urbanísticos cos que se fundamenta.
2. A modificación recibiu informe favorable da Comisión Superior de Urbanismo de Galicia, de conformidade co establecido no artigo 94.4º da Lei 9/2002.
3. O proxecto recolle a previsión de maiores reservas de solo para dotacións urbanísticas públicas, por mor do incremento de intensidade que implica, establecéndoas dentro do mesmo distrito.
4. As fichas normativas que resumen as condicións de ordenación da AR-22-O non recollen a especificación da reserva obrigatoria do 20% da edificabilidade residencial para vivendas sometidas a algún
réxime de protección pública, en contra do establecido no artigo 55.3º da Lei 9/2002, e mesmo contradicindo varias referencias que se conteñen na documentación escrita da modificación.
5. O proxecto incorpora a análise do modelo de asentamento referida á zona do Cumial, o estudo de sustentabilidade ambiental, impacto territorial e paisaxístico, programación de actuación, planos de ordenación que substitúen os que contén o planeamento vixente e estudo económico.
6. En consecuencia, o proxecto refundido que se somete á súa aprobación definitiva deu cumprimento á Orde do 20-2-2006, coa excepción expresada no punto 4 anterior.
II.2. De conformidade co informe que emitiu a Dirección Xeral de Obras Públicas o 28-11-2006, e se ben a modificación non altera o PXOM neste extremo, deberá realizarse un proxecto de reordenación de accesos en que se reduza o número de viais que acometen na glorieta que o PXOM de Ourense prevé na estrada OU-105, debendo someterse o citado proxecto a informe da devandita Dirección Xeral de Obras Públicas.
II.3. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral correspóndelle á conselleira de Política Territorial, Obras Públicas e Transportes.
III. Resolución.
Visto canto antecede,
RESOLVO:
1º De acordo co punto 5 a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual nº 4 do Plan Xeral de Ordenación Municipal do Concello de Ourense, coa expresa indicación de que, de conformidade co artigo 55.3º da Lei 9/2002, o 20% da edificabilidade residencial da AR-22-O deberá destinarse a vivendas sometidas a algún réxime de protección pública.
2º Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
3º De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
4º Notifíquese esta orde ao concello e publíquese no Diario Oficial de Galicia.
Santiago de Compostela, 1 de decembro de 2006.
María José Caride Estévez
Conselleira de Política Territorial, Obras Públicas
e Transportes